Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin José Javier Esparza Abaurrea jaunak egindako galderaren erantzuna, Foru Diputazioak emana, Nafarroan ekainaren 15etik 29ra bitartean gertaturiko baso-suteei aurre egiteko laguntza logistikoko taldeari buruzkoa. Galdera 2022ko irailaren 12ko 99. Nafarroako Parlamentuko Aldizkari Ofizialean argitaratu zen.

Iruñean, 2022ko urriaren 3an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikiriko foru parlamentari José Javier Esparza jaunak idatziz erantzuteko galdera egin du (PES-00207), non honako informazio hau eskatzen baitio Nafarroako Gobernuari:

• Zein egunetan abiarazi zen Nafarroan ekainaren 15etik 29ra bitartean gertaturiko baso-suteei aurre egiteko laguntza logistikoko taldea?

• Nor ziren lantalde horren kide?

• Fisikoki non egin zuten bilera?

Laguntza Logistikoko Taldea 2022ko ekainaren 18an eratu zen, Nafarroako Babes Zibileko Lurralde Plana (PLATENA) aktibatzearekin bat, eta haren tamaina eta baliabideak larrialdiaren bilakaerari lotutako beharretara doitu ziren.

Taldearen oinarrizko eginkizunak dira gainerako jarduketa-taldeei laguntza teknikoa eta logistikoa ematea, epe labur-ertainean egon daitezkeen kalte-arriskuak baloratzea, iragarpenak egitea lan-eremuan eragina izan dezaketen gorabeheren inguruan, berariazko makineria eta garraiobide masiboak jartzea, oinarrizko bizi-elementuak kontrolatzea eta aprobetxatzea, eta eremuan esku hartzen ari diren taldeendako lagungarri diren tresna, erreminta, aholkularitza eta bestelako oro.

Honako hauek osatu zuten taldea: SOS Nafarroa Ataleko burua eta Atal horretako Prestakuntza eta Gainbegiratze Bulegoko burua; Larrialdietako eta Komunikazio-sistemetako Plangintza eta Prestakuntzako Ataleko burua eta Atal horretako Segurtasun arloko goi-mailako teknikariak; laguntza emateko bildutako operadoreak; suhiltzaile-sarjentuak; Ingurumeneko teknikariak; Babes zibileko boluntarioen taldeak eta Gurutze Gorriko eta DYAko boluntarioak.

Laguntza Logistikoko Taldea SOS Nafarroa Ekintza Koordinaziorako Zentroan (CECOP) zegoen, Larrialdiak Kudeatzeko Zentroaren Krisi Gelan kokatua.

Hori guztia jakinarazten dut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 3an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía